Hyperplasi

Ved længerevarende stress søger kroppen at tilpasse sig. Denne tilpasningsevne afhænger bl.a. af binyrernes kapacitet. Stress igennem længere tid aktiverer en frigørelse af ACTH fra hypofysens forlap, hvilket stimulerer binyrebarken. Stimulationen medfører en øget produktion af bl.a. binyrebark-

hormonet kortisol. Binyrebarken indeholder endokrint kirtelvæv, og ved en langvarig ACTH-stimulation vil dette kirtelvæv forstørres som følge af tilpasning (adaptation). I dette tilfælde skyldes forstørrelsen et øget antal celler af normal størrelse, hvilket betegnes hyperplasi.

Definitionen af hyperplasi er følgende: Når et væv eller et organ forstørres som følge af et øget antal celler med normal størrelse, er der tale om hyperplasi.